Na temelju odredbe članka 48. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19), vezano uz odredbu članka 385. Zakona o vlasništvu i drugim stvarnim pravima (NN 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14) načelnik Općine Kolan objavljuje

**NATJEČAJ ZA ODREĐIVANJE PRINUDNOG UPRAVITELJA**

**1. Predmet natječaja:**

Određivanje prinudnog upravitelja suvlasnicima nekretnina koji nisu osigurali upravljanje nekretninom, sukladno članku 385. Zakona o vlasništvu i drugim stvarnim pravima, za područje Općine Kolan.

**2. Ponuda za sudjelovanje u natječaju mora sadržavati:**  
- podatke o ponuditelju odnosno naziv i adresu sjedišta za pravne osobe, odnosno ime i prezime, te adresu prebivališta za fizičke osobe, te OIB,  
- cijenu naknade prinudnog upravitelja izraženu u kunama po m² posebnog dijela nekretnine,  
- dokaz o upisu u sudski, obrtni, strukovni ili drugi odgovarajući registar koji ne smije biti stariji od 3 mjeseca računajući od dana objave natječaja, a kojim ponuditelj dokazuje da je registriran za obavljanje djelatnosti upravljanja nad nekretninama,  
- potvrdu nadležne Porezne uprave o stanju duga koja ne smije biti starija od 30 dana računajući od dana objave natječaja, a kojom ponuditelj dokazuje da je ispunio obvezu plaćanja dospjelih poreznih obveza i obveza za mirovinsko i zdravstveno osiguranje,  
- popis s podacima o obrazovnoj i stručnoj kvalifikaciji odnosno kadrovskoj strukturi i broju zaposlenih, kojom ponuditelj dokazuje da raspolaže osobama koje posjeduju strukovnu sposobnost, stručno znanje i iskustvo potrebno za pružanje usluga,  
- referentna lista,  
- izjavu kojom prihvaća obavljanje poslova prinudnog upravitelja sa svim dužnostima i ovlastima iz Zakona o vlasništvu i drugim stvarnim pravima za svaku zgradu bez naknadnih posebnih uvjeta koji nisu navedeni u ponudi.

Najpovoljnijom ponudom smatrat će se ponuda koja uz ispunjenje uvjeta iz natječaja sadrži najniži iznos naknade za prinudno upravljanje.

**3. Ponuditelj se obvezuje:**

**- utvrditi popis nekretnina obveznika prinudne uprave uvidom u zemljišne knjige i katastar te uvidom na terenu bez naknade**  
- pridržavati se odredbi Zakona o vlasništvu i drugim stvarnim pravima u dijelu koji se odnosi na upravljanje nekretninama, Uredbe o održavanju zgrada („Narodne novine“ br. 64/1997) te drugih propisa kojima je regulirano navedeno područje,  
- organizirati u suradnji sa suvlasnicima nekretnina osnivanje računa zajedničke pričuve kod poslovne banke i obavljati poslove naplate sredstava pričuve nekretnine. Sredstva potrebna za pokriće troškova upravljanja i održavanja (sredstva zajedničke pričuve), sukladno odredbama članka 380. Zakona o vlasništvu i drugim stvarnim pravima utvrđuju se pojedinačno za svakog suvlasnika u visini od 0,54 % vrijednosti njegova posebnog dijela godišnje, bazirana na podatku o etalonskoj cijeni građenja za prethodnu godinu, objavljenoj u „Narodnim novinama”  
- osigurati obavljanje hitnih popravaka zajedničkih dijelova i uređaja nekretnine, izvršiti osiguranje nekretnine od osnovnih opasnosti i šteta, protupožarnu zaštitu te čišćenje dimovoda, sve u okviru raspoloživih sredstava pričuve nekretnine, dok suvlasnici ne osiguraju upravljanje nekretninom ugovornim odnosima sukladno Zakonu o vlasništvu i drugim stvarnim pravima,  
- obavljati povremeni i godišnji pregled nekretnine i o tome sačiniti zapisnik,  
- obavještavati suvlasnike na prikladan način o obavljenim poslovima te položiti svakom suvlasniku godišnje izvješće o primicima i izdacima u prethodnoj godini.

Ponuda s prilozima dostavlja se u zatvorenoj omotnici na adresu:**Općina Kolan, Trg kralja Tomislava 6, 23251 Kolan, s naznakom “Ne otvaraj - Natječaj za prinudnog upravitelja“**, u roku od 15 dana od dana objave natječaja na web stranicama i oglasnoj ploči Općine Kolan.

Nepravovremeno podnesene i nepotpune ponude neće se razmatrati.

Načelnik će donijeti Odluku o izboru prinudnog upravitelja u roku od 30 dana od isteka roka za dostavu ponuda. Protiv Odluke o izboru prinudnog upravitelja žalba nije dopuštena, te Općina Kolan ne snosi nikakve troškove u svezi sa sudjelovanjem ponuditelja u natječaju i zadržava pravo bez obrazloženja prihvatiti ili odbiti svaku ponudu ili poništiti natječaj prije donošenja Odluke bez ikakve odgovornosti prema ponuditeljima.

Općinski načelnik  
Marin Pernjak